એસએસના ઉચ્ચ અધિકારીઓની મુલાકાત સિવાય ડેફના કેદીઓ ચોકીદારોને ભાગ્યે જ જોવા પામતા! છાવણીમાંથી નીકળીને કાંટાળા તારથી સુરક્ષિત એક રસ્તા પર થઈને કેદીઓને એનેમલ પ્લાન્ટમાં કામ પર લઈ જવામાં આવતા હતા. એવો જ એક બીજો રસ્તો છાવણીમાંથી હથિયારોની ફેક્ટરીમાં જતો હતો. બોક્સ ફેક્ટરી, રેડિયેટર પ્લાન્ટ કે લશ્કરી ઑફિસમાં કામ કરતા એમેલિયામાં રહેતા યહૂદીઓને યુક્રેનિયન સૈનિકો કામ પર લઈ જતા અને વળતાં પાછા લઈ આવતા. યુક્રેનિયન સૈનિકો પણ દર બે દિવસે બદલાઈ જતા હતા. કોઈ પણ ચોકીદારને એમેલિયામાં એટલો સમય મળતો નહીં, જેથી કોઈ કેદી તરફ એ જીવલેણ દ્વેષ કેળવી શકે!